Käyttöohje riittäköön! – Maahanmuuttajia ei perehdytetä syvällisemmin kiukaaseen

Asukasta ei ohjata suomalaiseen asumiskulttuuriin kädestä pitäen.

Vuosaaren tuhoisa tulipalo sattui Helsingin kaupungin vuokratalossa Vuotiellä. MTV

Raija Nikkilä-Kiiski

On pitkälti asukkaan omalla vastuulla perehtyä uuteen asuntoonsa ja kysyä, jos on epätietoisuutta käytännön asioista.

Näin sanoo Heka-Vuosaari Oy:n toimitusjohtaja Mikko Syrjänen Viime viikon tuhoisa palo Vuosaaressa sattui juuri Heka-Vuosaari Oy:n vuokra-asunnossa ja siinä menehtyivät ghanalaistaustaisen perheen äiti ja kolme pientä lasta.

Heka-Vuosaari Oy on Helsingin kaupungin Asunnot Oy:n tytäryhtiö.

Syrjäsen mukaan maahanmuuttajataustaiset asukkaat eivät saa sen enempää perehdyttämistä suomalaiseen asumiskulttuuriin kuin kantasuomalaiset. Uusi asukas saa käteensä muuttoinfopaketin, jossa on tietoa asunnosta.

Vuosaaren palon lähtöpisteen epäillään olevan asunnon sauna. Saunan käytöstä ei maahanmuuttajataustaisiakaan asukkaita sen tarkemmin neuvota.

–Kiukaasta on käyttöohje. Toisaalta meidän asunnoissamme on vähän saunoja.

Syrjänen huomauttaa, että pelkästään Vuosaaren alueella yli 300 asunnossa vaihtuu vuosittain väki.

–Meillä ei ole resursseja antaa jokaiselle henkilökohtaista opastusta.

Julkisuudessa on paljon ihmetelty palovaroittimien puuttumista asunnosta. Mikko Syrjänen ei osaa vastata siihen, miksi asunnossa ei ollut varoittimia. Ne on kaikkiin asuntoihin kymmenen vuotta sitten asennettu. Varoittimien paristojen uusiminen on asukkaan omalla vastuulla.

Heka-Vuosaari Oy:ssä oli jo ennen paloa tehty päätös, että palovaroittimet uusitaan kaikkiin asuntoihin ja paristojen vaihto siirtyy sen jälkeen kiinteistön omistajalle.

Kaikissa taloissa pitää olla pelastussuunnitelma ja sellainen on myös Vuotien varrella sijaitsevassa talossa. Suunnitelmat löytyvät yhtiön nettisivuilta ja ne pitäisi olla myös taloyhtiöiden ilmoitustauluilla.

–Jos niitä sitten ei ole revitty pois, Syrjänen huomauttaa.

Heka-Vuosaari järjestää myös turvallisuusiltoja asukkailleen pari kertaa vuodessa ja alueella toimii turvallisuusryhmä.